CELEX: 32020R1727
Language: lt
Date: 2020-11-18 00:00:00
Title: Komisijos įgyvendinimo reglamentas (ES) 2020/1727 2020 m. lapkričio 18 d. kuriuo dėl tam tikrų įgaliotiesiems ekonominės veiklos vykdytojams taikomų taisyklių iš dalies keičiamas Įgyvendinimo reglamentas (ES) 2015/2447

2020 11 19   
               
               
                  LT
               
               
                  Europos Sąjungos oficialusis leidinys
               
               
                  L 387/1
               
            
         KOMISIJOS ĮGYVENDINIMO REGLAMENTAS (ES) 2020/1727
         2020 m. lapkričio 18 d.
         kuriuo dėl tam tikrų įgaliotiesiems ekonominės veiklos vykdytojams taikomų taisyklių iš dalies keičiamas Įgyvendinimo reglamentas (ES) 2015/2447
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 41 straipsnį,
         kadangi:
         
                     (1)
                  
                  
                     siekiant užtikrinti, kad suteikiant įgaliotojo ekonominės veiklos vykdytojo statusą būtų vienodai taikomas Reglamento (ES) Nr. 952/2013 (toliau – Kodeksas) 39 straipsnio a punkte nustatytas kriterijus dėl reikšmingų arba kartotinių muitų teisės aktų ir mokesčių taisyklių pažeidimų nepadarymo, taip pat dėl duomenų apie sunkius nusikaltimus, susijusius su pareiškėjo ekonomine veikla, nebuvimo, būtina patikslinti tam tikras Komisijos įgyvendinimo reglamento (ES) 2015/2447 (2) 24 straipsnio nuostatas. Pirma, būtina patikslinti, kad vertinant pažeidimus laikoma, kad atitiktis kriterijui užtikrinta, jei jokia administracinė arba teisminė institucija nėra priėmusi sprendimo, kuriuo padaryta išvada, kad vienas iš 24 straipsnio 1 dalies b punkte nurodytų asmenų per pastaruosius trejus metus padarė tokių pažeidimų. Pažeidimus lėmę faktai turi būti įvykę per pastaruosius trejus metus, net jeigu administracinė arba teisminė institucija išvadą dėl tų faktų tam tikrais atvejais galėjo padaryti ir praėjus tiems trejiems metams. Antra, būtina patikslinti, kad atitinkami reikšmingi arba kartotiniai muitų teisės aktų ir mokesčių taisyklių pažeidimai yra tie pažeidimai, kurie yra susiję su to straipsnio b punkte nurodytų asmenų ekonomine veikla. Trečia, būtina patikslinti, kurių asmenų, išskyrus pareiškėją, atitiktį tam kriterijui reikia įvertinti, atsižvelgiant į pareiškėjo organizacinę struktūrą;
                  
               
                     (2)
                  
                  
                     todėl Įgyvendinimo reglamentas (ES) 2015/2447 turėtų būti atitinkamai iš dalies pakeistas;
                  
               
                     (3)
                  
                  
                     šiame reglamente nustatytos priemonės atitinka Muitinės kodekso komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) 2015/2447 pakeitimai
            Įgyvendinimo reglamento (ES) 2015/2447 24 straipsnis iš dalies keičiamas taip:
            
                        1)
                     
                     
                        1 dalis pakeičiama taip:
                        
                           „1.   Laikoma, kad Kodekso 39 straipsnio a punkte nustatytam kriterijui atitiktis užtikrinta, jei
                           
                                       a)
                                    
                                    
                                       administracinės arba teisminės institucijos priimtu sprendimu nepadaryta išvada, kad kuris nors iš b punkte nurodytų asmenų per pastaruosius trejus metus padarė reikšmingų arba kartotinių muitų teisės aktų arba mokesčių taisyklių pažeidimų, susijusių su jo ekonomine veikla, ir
                                    
                                 
                                       b)
                                    
                                    
                                       atitinkamais atvejais, nė vienas iš toliau išvardytų asmenų neturi teistumo už sunkų nusikaltimą, susijusį su jo ekonomine veikla, įskaitant pareiškėjo ekonominę veiklą:
                                       
                                                   i)
                                                
                                                
                                                   pareiškėjas,
                                                
                                             
                                                   ii)
                                                
                                                
                                                   darbuotojas (-ai), atsakingas (-i) už pareiškėjo muitinės klausimus, ir
                                                
                                             
                                                   iii)
                                                
                                                
                                                   pareiškėjo bendrovei vadovaujantis (-ys) ar jos valdymą kontroliuojantis (-ys) asmuo (-enys).“;
                                                
                                             
                                 
                     
                  
                        2)
                     
                     
                        3 dalis pakeičiama taip:
                        
                           „3.   Jei šio straipsnio 1 dalies b punkto iii papunktyje nurodytas asmuo, kuris nėra pareiškėjas, yra įsisteigęs trečiojoje šalyje arba jo gyvenamoji vieta yra toje šalyje, muitinė, kompetentinga priimti sprendimą, remdamasi prieinamais registrais ir informacija įvertina, ar užtikrinta atitiktis Kodekso 39 straipsnio a punkte nurodytam kriterijui.“
                        
                     
                  
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. lapkričio 18 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 269, 2013 10 10, p. 1.
         
            (2)  2015 m. lapkričio 24 d. Komisijos įgyvendinimo reglamentas (ES) 2015/2447, kuriuo nustatomos išsamios tam tikrų Europos Parlamento ir Tarybos reglamento (ES) Nr. 952/2013, kuriuo nustatomas Sąjungos muitinės kodeksas, nuostatų įgyvendinimo taisyklės (OL L 343, 2015 12 29, p. 558).